**ELŐTERJESZTÉS**

**Körmend Város Önkormányzata Képviselő-testülete 2018. február 22-i ülésére**

Tárgy: hulladékkal kapcsolatos önkormányzati rendelet módosítása

Tisztelt Képviselő-testület!

A 2017. évi CXCVI. törvény módosította a hulladékról szóló 2012. évi CLXXXV. törvényt. Eszerint az Önkormányzatoknak rendeletben kell megállapítaniuk a közszolgáltató tagjai , ill. a közszolgáltatói alvállalkozó által végzett hulladékgazdálkodási tevékenységet, továbbá a tagoknak, ill. a közszolgáltatói alvállalkozónak a közszolgáltatás egészéhez viszonyított arányát, ha a közszolgáltatást a közszolgáltató több tagja, ill. közszolgáltatói alvállalkozó végzi.

Kérem a Testületet, hogy ennek megfelelően a rendeletét módosítani szíveskedjék. A rendeletben a közszolgáltató személyében pár évvel ezelőtt előállt módosítást is el kell végezni.

Körmend, 2018. 02. 22.

**Bebes István**

**polgármester**

**Körmend város Önkormányzata Képviselő-testülete …../2018. (…) önkormányzati rendelete a települési szilárd hulladékkal kapcsolatos köztisztasági közszolgáltatás kötelező igénybevételéről szóló 3/2014.(II.28.) önkormányzati rendelet**

**módosításáról**

*Körmend város Önkormányzatának Képviselő-testülete a hulladékról szóló 2012. évi CLXXXV. törvény 35. §-ában és a 88. § (4) bekezdés a) pontjában kapott felhatalmazása alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 19. pontjában, meghatározott feladatkörében eljárva a következőket rendeli el:*

1.§ Körmend város Önkormányzata Képviselő-testületének a települési szilárd hulladékkal kapcsolatos köztisztasági közszolgáltatás kötelező igénybevételéről szóló 3/2014.(II.28.) önkormányzati rendelete – továbbiakban rendelet – 3.§ (1) bekezdése helyébe az alábbi rendelkezés lép:

„ (1) Körmend város Önkormányzata közigazgatási területén a közszolgáltatást az STKH Sopron és Térsége Nonprofit Kft. (továbbiakban Közszolgáltató) végzi.”

2.§ A rendelet 6.§ (1) bekezdése helyébe az alábbi rendelkezés lép:

„(1) Az ingatlanhasználó felé a közszolgáltatási díjat a NHKV Nemzeti Hulladékgazdálkodási Koordináló és Vagyonkezelő Zártkörűen Működő Részvénytársaság számlázza ki.”

3.§ A rendelet 6.§ (2)-(3) bekezdése hatályon kívül helyezve.

4.§ A rendelet 7.§ (1) bekezdés helyébe az alábbi rendelkezés lép:

„(1) Az Önkormányzat a közszolgáltatásra vonatkozó szerződést 2020. december 31-ig szólóan kötötte meg.

5.§ A rendelet kiegészül az alábbi 7/A.§-al:

„7/A.§ (1) A településen a Közszolgáltató alvállalkozója, a MÜLLEX Közszolgáltató Nonprofit Korlátolt Felelősségű Társaság az alábbi hulladékgazdálkodási tevékenységet látja el:

1. a közszolgáltatás körébe tartozó háztartási hulladék (a háztartásokban képződő vegyes, elkülönítetten gyűjtött, valamint lomhulladék, ideértve a lakásokban, lakóingatlanokban, a pihenés, üdülés céljára használt helyiségekben, valamint a lakóházak közös használatú helyiségeiben és területein képződő hulladékot), valamint a háztartási hulladékhoz hasonló hulladék (az a vegyes, illetve elkülönítetten gyűjtött hulladék, amely a háztartásokon kívül képződik, és jellegében, összetételében a háztartási hulladékhoz hasonló) átvétele, gyűjtése, elszállítása, kezelése,
2. a hulladékgazdálkodási közszolgáltatással érintett, Körmend területén elhelyezkedő hulladékgazdálkodási létesítmények (szelektív hulladékgyűjtő szigetek) üzemeltetése,
3. szelektív hulladék házhoz menő gyűjtése havi rendszerességgel legalább a papír, a fém és a műanyag hulladékáramok vonatkozásában,
4. lomtalanítás évente egy alkalommal az OHKT előírásai szerint.

(2) A közszolgáltatás egészéhez viszonyítva a Közszolgáltató alvállalkozója a településen 70 %-os arányban végzi a hulladékgazdálkodási közszolgáltatási feladatokat.”

6.§ A rendelet 2018. március 2-án lép hatályba.

Körmend, 2018. 02.28.

Bebes István sk. polgármester Dr. Stepics Anita sk. jegyző

**Kihirdetve:**

2018…………………. napján

Dr. Stepics Anita jegyző